khistorydata/jeongjo-sjw-relations huggingface dataset:
정조 10년 · 강
有政。吏曹判書兪彦鎬。參議金宇鎭進。
정조 10년 · 목
以尹行元徐瀅修爲承旨。金峙默爲同敦寧。徐瀅修金峙默。竝新資也。徐敎修爲　長寧殿參奉。
정조 10년 · 강
召見藥院三提調于齋殿。
정조 10년 · 목
都提調洪樂性啓言。魂宮封進薏苡煎藥玉樞丹六香膏及墓所封進薏苡。曾有稟定擧行之例。今番何以爲之。敎以。一竝停止。○都承旨沈豊之啓言。伏見黃海監司嚴思晩狀啓。則趁禮葬時出待境上云。其外六道監司。不爲出待矣。敎曰。事體不可不顧。無端闕禮之諸道監司。竝施譴罷之典。無所不可。而遠外事情。有難詳知。爲先令廟堂査問草記。○墓所都監啓言。墓所役事。今方完畢。封墓制度。前面高七尺。後面高六尺五寸。左右高各六尺七寸。圓徑二十一尺。周回六十三尺。
정조 10년 · 강
中批以洪義榮爲承旨。
정조 10년 · 목
敎曰。以貴主長孫。資至緋玉。予心亦以爲幸。況大臣之子。朝家之眷念。當自異。中批常所慳惜。此家此人。何必膠守。五衛將洪義榮。承旨除授。
정조 10년 · 강
飭承旨徐瀅修肅命。
정조 10년 · 목
政院以徐瀅修再違召啓。敎曰。飭敎何等諄複。則雖於見職。有難强之情勢。此時瀆擾。決非義分之所敢出。況無端違牌。至於屢次。若待三牌。徒關國體。惜乎奉朝賀之不早勸飭。致煩半日酬應。右副承旨徐瀅修。爲先從重推考。更以前牌嚴飭出肅。
정조 10년 · 강
命三都監儀軌。從速撰成。
정조 10년 · 목
敎曰。今番三都監儀軌之役。多有致詳處。如墓所甕家春椽。及殯宮結裹制度之新定式。禮葬輿士簽丁。除點考。先從家主品閥。外此些少釐改之事。不可不詳載。墓所堂上錦城尉。魂宮堂上尹蓍東。禮葬堂上李在簡。各管本都監儀軌。務從纖悉。墓所則都廳徐瀅修。一體主管擧行。皆令從速畢役。
정조 10년 · 강
命勅行時。他道驛馬臨時起送。
정조 10년 · 목
黃海監司嚴思晚狀啓。勅使上來時。原春道補把馬。請預爲起送。敎曰。雖以傳聞。有差出之例。牌文姑不出來。他道驛臨時徵來。必無未及之慮。以此分付兵曹。仍爲回諭。
정조 10년 · 강
領敦寧洪樂性陳箚。賜批。
정조 10년 · 목
箚略曰。卽伏見都監書啓下者。臣荐蒙錫馬之典。臣於是悲淚逬泉。惶汗揮雨。不省措躬之所也。伏乞亟收成命。至於臣子義榮陞資之恩命。承宣之特除。逈出格外。闔門感泣。不獨踰濫盈盛之懼而已。俄於筵席。略控衷懇。惟冀聖慈。曲加矜察。俾垂全保之澤焉。批以。錫馬之典。豈必辭爲。卿子之陞資。予意在於念舊。卿須安心勿辭。
정조 10년 · 강
有政。吏曹判書兪彥鎬。參議金宇鎭進。
정조 10년 · 목
以許晪爲掌令。新通也。朴趾源韓謨嚴思允爲假監役。
정조 10년 · 강
以李秉模爲吏曹參判。孟至大爲承旨。孟至大新資也。徐有隣爲都總管。竝前望也。
정조 10년 · 강
行三虞祭朝上食。還昌德宮。
정조 10년 · 목
曉行虞祭如儀。亞獻官領議政鄭存謙。終獻官領敦寧洪樂性。贊禮禮曹判書尹著東。執禮副司果申耆。大祝待敎尹行任。具翼善冠白圓領袍。乘輿出崇政門降輿。乘輦由興化門還由敦化門。至協陽門。乘輿還內。
정조 10년 · 강
禮曹以 永陵修改吉日啓。
정조 10년 · 목
該曹啓言。 永陵修改吉日。以八月十二日卯時推擇。告由祭曉頭先行。所用雜物。各該司進排。依聖敎。獻官仍爲監董修改。令 本陵官兼監役擧行事請分付。從之。
정조 10년 · 강
孝昌墓行安墓奠。獻官知事具善復。大祝副司果李彥祜。
정조 10년 · 강
汰孝昌墓守衛官洪龍爕。
정조 10년 · 목
敎曰。石物苔紋。自是好品故然。大凡三年內墓所事。無論巨細。必皆經稟然後狀啓。而今以微細之事。忽地報該曹。不但大違格例。擅恣之習。極爲駭然。守墓官從重推考。當該守衛官汰去。其代令宗親府。守墓官近親時在宗班者。列書入啓受點。
정조 10년 · 강
命物故罪人龜柱姓名。徒流案爻周。
정조 10년 · 목
全羅監司沈頤之。以羅州牧定配罪人龜柱物故馳啓。敎曰。罪名雖重。其在仰慰 慈心之道。豈可置之身故未蒙放之秩乎。罪名徒流案。特爲爻周。令本官厚斂。出給本家。仍令優給米木。使卽返葬。此乃慰 慈心之意事回諭。承旨沈豊之徐鼎修覆逆傳旨。命豊之罷職。鼎修許遞。仍敎曰。僚員旣已遞罷。揆以情勢。勢難仍昌。諸承旨竝許遞。
정조 10년 · 강
以金頤柱具明謙趙衍德尹長烈爲承旨。竝前望。而尹長烈新資也。
정조 10년 · 강
政院聯啓。賜批。
정조 10년 · 목
啓略曰。臣等與龜賊。不欲共戴一天者久矣。顯戮未施。陰誅先加。刑政失宜。輿情愈憤。徒流案爻周之命。忽下於義理漸晦之日。臣等聚首愕貽。不勝憂慨。前承旨遞罷之敎。竊以爲過中也。殿下雖以仰慰爲敎。而王章不可屈。公議不可遏。冒萬死更此繳還。伏願垂察焉。再啓繳還。三啓繳還。敎曰。豈敢若是煩籲。況以慰 慈心下敎。則焉敢若此。卿等尤豈敢更煩。卽爲頒布。又啓曰。批旨之下。有不敢奉承者。來詣請對矣。敎曰。似此啓辭。前所未見。此時如是瀆籲。萬萬駭然。且云臣等請對。臣等云云。果是政院耶。玉堂耶。大違格式。卽爲退去。
정조 10년 · 강
領議政鄭存謙。左議政李福源。右議政金熤聯箚。賜批。
정조 10년 · 목
箚略曰。卽伏聞龜賊物故。而有徒流案爻周之命。喉院繳還。而有諸承旨遞罷之敎。臣等竊以爲。聖上於此。一擧而兩失之矣。身故而賜赦者。尋常編配之謂也。乃劇逆大憝如龜賊者。失刑於生前。洗案於死後。則天下之包凶稔惡者。將何所懲懼哉。喉舌之臣。出納惟允。職耳。摧折太過。譴罰相續。處分失當。觀瞻貽惑。伏乞亟寢龜柱徒流案爻周之命。仍收諸承旨遞罷之敎。批以。出於仰慰 慈心。卿等諒之。
정조 10년 · 강
副提學閔鍾顯校理李勉兢李晴。副校理趙雲紀李尙度。 修撰洪聖淵李庚運。副修撰金履鏞李鼎德等聯箚。賜批。
정조 10년 · 목
箚略曰。卽伏聞夜下傳敎。有物故罪人龜柱徒流案爻周之命。臣等不勝憂嘆。使此千古所無之凶賊。終免鯨鯢之誅。輿情之情鬱。王綱之解弛。無復可言。而今此傳敎。殆若尋常罪名。身故蕩滌者然。此何擧也。固知出於仰慰 慈殿之意。而罪關 宗社。憤積神人。殿下亦何得以私掩公。屈法伸恩。乃至於此也。伏願夜下傳敎。亟命收還。批以。以慰慈心之意。有所下敎。則卿等豈敢如是。
정조 10년 · 강
大司憲尹承烈。執義李東郁。司鍊李壽咸。掌令李之英許晪。持平徐有鍊李泰賢。獻納李秀夏。正言韓用龜趙鎭宅等聯箚。賜批。
정조 10년 · 목
箚略曰。卽伏聞夜下傳敎。有物故罪人龜柱徒流案爻周之命。噫嘻。此何擧也。此賊之三大罪案。實是覆載之難容。而顯戮不加。陰誅先及。忽此爻周之擧。反同疏滌之典。雖出於仰慰 慈殿之意。而其於累三無之德。駭四方之聽何哉。八議之法。固難施於 宗社之罪逆。方來之虞。恐專由於王章之撓屈。伏願夜下傳敎。亟命收還。使亂逆知懼。至於諸承宣遞罷之擧。又何爲也。據理爭執。固其職。則亦願亟收成命焉。批與堂箚批同。○敎曰。政院玉堂所言之事。在言地者。無怪乎一言。而箚辭不審甚矣。當該諸臺。爲先從重推考。尹承烈等避嫌略曰。聯陳短箚。略效憂憤之忱。而時値凌遽。辭未達意。徒知反汗之爲急。未覺下語之不審。致有重推之命。何敢仍冒於臺次乎。請遞斥臣等之職。批以。勿辭。退待物論。○校理李勉兢。修撰李庚運聯箚處置。略曰。爭執。旣得臺體。一時聞備。何可過引。請大司憲尹承烈等。竝命出仕。批以。不允。
정조 10년 · 강
以朴天行洪明浩洪仁浩爲承旨。竝前望也。
정조 10년 · 강
校理李勉兢。修撰李庚運等聯箚。賜批。
정조 10년 · 목
箚略曰。伏聞有夜下傳敎頒布之命。此何擧也。諸箚批旨中。每以仰慰 慈心爲敎。而第伏念義重滅親。戒在掩恩。惟我 慈殿於此。亦豈不重公法而斷私誼乎。伏願聖明。特命反汗。至於承宣之初旣覆難。末乃奉行。全乖嚴防之分。甚非惟允之義。臣等謂當該承宣。亟施譴削之典。斷不可已也。批以。未必如是煩陳。
정조 10년 · 강
左副承旨趙衍德上疏。賜例批。
정조 10년 · 목
疏略曰。龜賊之罪。尙可以爻周耶。一則仰慰 慈心。二則仰慰 慈心。前席諄諭。至以如是而後。少可以悅豫 慈心爲敎。到此地頭。一身顚沛。咫尺秉執。有不可顧。爻周之敎。厚斂之旨。一時頒下。俯仰慚悚。若無所容。玆敢露章自列。忙出禁扄。乞下臣司敗。亟施重勘。以爲人臣不忠者之戒焉。治疏將上之際。伏見堂箚論斥甚峻。以臣所犯。量其所請之律。太不稱當。公議之來。莫非自取。惟願遄被嚴誅。○敎曰。情勢似然。承旨趙衍德許遞。旣在肅命之後。處義亦無異同。左承旨朴天行。一體許遞。
정조 10년 · 강
判義禁鄭一祥。知義禁尹坊金尙集。同義禁李在學等聯箚。賜批。
정조 10년 · 목
箚略曰。臣等得聞龜賊物故之報。方以未施典刑。不勝憤惋矣。伏見傳敎下者。有徒流案爻周之命。殿下何爲此過中之敎耶。亶出於慰 慈心之至意。而臣等之不敢奉承。亦由於尊國法之常分。成命之下。末由擧行。伏乞亟命收還。批以。卽爲擧行。○禁府啓言。在謫身死之罪人。雖尋常編配。皆載於身故未蒙放秩。自是法例也。龜賊之罪犯。關係何如。而以其物故。幷與罪名爻周。則凶逆懲討之典。反輕於尋常編配之類。寧被方命之誅。決無奉承之路。敎曰。卽爲擧行。
정조 10년 · 강
特推承旨徐瀅修。
정조 10년 · 목
瀅修陳疏略曰。臣僇人也。齟齬之性。與世寡合。媒孼百端。拳踼屢起。而畢竟罔極之危辱。燈及告退之老父。噫嘻。爲其子之擠陷。容易移鋒於其親。此豈但一身之私痛。一家之不幸哉。臣方揣量甚熟。墨守有定。日前暫出。雖諉之怵迫嚴命。從後行心。決不當夤緣倖會。且以目下情勢言之。院啓之當初繳還。末梢爭執。臣與長僚。實同其事。則長僚之尙在罪罷。亦爲臣必遞之一端。伏乞亟遞臣銀臺新命。仍令選部。勿復檢擬。○敎曰。日前飭敎。何等丁寧。則疏語太涉無謂。況以奉朝賀之不卽誨飭爲敎。則尤焉敢若是煩聒。左副承旨徐瀅修。從重推考。仍以前牌。催促出肅。疏末引義。不無所據。前承旨沈豊之。以遞差捧傳旨。
정조 10년 · 강
定祭膳烹燔之式。
정조 10년 · 목
敎曰。祭膳魚肉諸品。烹則爲湯。燔則爲灸。而今番因虞祭祭品聞之。雉鮮灸皆烹用云。大乖禮意。此後烹燔。各隨湯灸之品爲之事。定式施行。載之太常謄錄。
정조 10년 · 강
命五虞祭攝行。虞後茶禮親行。
정조 10년 · 목
敎曰。 慈敎雖以隨處節哀。寢睡水剌如常爲 敎。而此時有難多日離次。五虞祭。遣大臣重臣中。曾經宮銜人攝行。動駕以卒哭前一日退定。又敎曰。俄承 慈敎。以起居如常之時。魂宮享事。繼體爲重。五虞祭豈可攝行爲  敎矣。動駕才命退定。到今雖不還寢。二十五日當詣慶熙宮。行五虞後茶禮。依此知悉。○敎曰。慶熙宮魂宮夜享時。下鑰前。別定兵曹郞官一人。率吏卒上送。留門時檢飭。祭罷後退去。仍以無事過享之意。言送內司。自政院微稟事。兵判知悉。
정조 10년 · 강
命魂宮秋享祭改擇日。
정조 10년 · 목
禮曹以八月朔魂宮墓所各祭磨鎭單子啓。敎曰。秋享祭。雖以初二日磨鍊。初行之大祭。不可不親行。而卒哭寸過。動駕之頻數。貽弊可悶。自十五日至念日。以各日草記擇入稟旨。此啓目勿施。
정조 10년 · 강
命孝昌墓守侍墓官及各營門。禁斷墓所雜人。
정조 10년 · 목
敎曰。墓役雖畢。種木未始。間多垓內捷路。若不別般禁戢。雜人來往。難保其必無。嚴飭守侍墓官處。各別禁斷。稍待一兩月。當種樹。其前則訓將旣經本都監堂上。定日次。別遣將校巡審。亦令字內營門。着意察飭。
정조 10년 · 강
命戶惠堂。區劃墓所及內廟香炭山位田。墓所局內土地。
정조 10년 · 목
敎曰。墓所及內廟香炭山位田。自當待其望定劃給。而所謂望定之弊。曾所稔知。以今土地。豈有量外。往在壬寅。元宮庄不但不許。爲念民邑之受困。有土結數。初無一卜之區劃者。今若一循前例。任其橫侵是豈予本意。以此意先令廟堂。知委諸道。仍令嚴飭道內列邑。若無備局啓下公文而來侵者。隨卽摘發報營。自巡營狀聞。萬一掩置。道伯當有罪。使之知悉。今則望定一款。無可論。香炭之需。守護軍接濟之位田。不可無別般措置。 戶惠堂與墓所堂上相議覓置。登對時指一稟處後。仍卽劃屬。○承旨徐瀅修啓言。墓所內外龍虎近處所在水田。不可不屬之本墓。而公田則有馬位。奉常寺司圃署所管者。私田則數雖不多。各有其主。初欲自都監。以用餘財力。從便買取。今旣匱竭。無路推移。而局內土地。則恐不宜任他耕作。敎曰。可以買取者。以貢價所餘財力區劃。否則從便給代土。至於馬位田。令兵曹司僕相議拮據。屬之本墓。仍令具由草記。瀅修曰。局內田土。旣屬本墓。則主管需用之方。亦不可不指一知委矣。敎曰。三年內則侍墓官次知收稅。以所出書入。姑令所屬及員役。以爲沾漑之資。大祥後屬之舍音。用 昭寧園　義烈墓及 懿昭墓齋宮例。○戶曹啓言。栗木洞前兵使李文德家籬外家舍。無未受價者云。敎曰。昨日筵敎。承旨誤爲分付矣。聞筵臣言。近處士民家舍之不受價者有之云。有一體査出給價之命。依此知悉擧行。
정조 10년 · 강
嚴飭勅行支應。儐使饌供諸節。
정조 10년 · 목
敎曰。今番勅行。三道支應。毋若年前之紛然。各相爛議。均一精緻。切勿屢改屢易。以貽民邑之弊。哀慶雖殊。彼中之眷待。旣如彼其懇摯。觀今番咨文之後。我國接應。決不當前後逈別。此意先爲知悉。然前此科外濫費之弊。在所當禁。令常賑廳。措辭行會今因畿伯入侍。取見所謂三道新定式例。則磨鍊有太零星處。如是而能無侵徵富民之擧乎。畿伯旣承筵敎。往復兩西。期於齊一。當此悲撓之時。如是下敎。一則爲民邑。二則爲民邑。年前飭敎雖截嚴。猶有冒犯侵虐者。今番則道伯各別探察。犯者隨現狀聞。萬一匿不以聞。現發於來頭按廉。道臣首被重律。俾各惕念遵行。我國使星。異於勅行。且當朝野哀遑之日。寧或留意於供億。飯支外。凡係廚傳。一竝除之。下輩之誅求。亦令各別嚴禁。問安中使承旨之弊尤甚。此則從當下敎。而丙申勅行。欲爲釐正而未果。彼以致弔出來。況於法殿接見及館所郊次茶禮。自上御素。則儐臣以下之伴來伴往者。食無魚可矣。以酒肉之品狼藉喫着。則雖使彼人聞知。寧以爲禮義之邦乎。預以此意嚴飭京外。承旨中使異於外臣。一體依此爲之。至於遠接使以下下往。伴送使以下上來之時。喫素宜有闊狹之擧。竝令知悉。又敎曰。支勅諸事。以畿伯之爲首界。俄於道伯入侍。有筵敎。松都及兩西。有不齊紛雜之弊。一毫違越飭敎。過而至於貽弊。減而至於貽羞。先自首界監司。施以制書有違之律。以此一體嚴飭。○備邊司啓言。再昨年支勅時。鋪陳屛帳器皿之屬。貰用者外。擧皆新備。今番移用。斷無可疑。本司郞廳。前期發遣。逐站摘奸。如有破傷不用之件。當該擅用及不典守守令。令道臣指名現告。以爲從重嚴勘之意。請預先知委於三道道臣。從之。
정조 10년 · 강
推京畿監司徐有防。
정조 10년 · 목
有防啓言。楊州牧使李一曾。交河郡守李義綱。俱以親病。還任無期。請罷黜差代。敎曰。楊牧之親年篤老。曾所聞知。每以遠離作宰。屢有記念之筵敎。目今支勅當前。秋務方殷。決非守令遞易之時。情理旣如此。則在朝家孝理之政。不可强迫。該牧使李一曾。特許改差。本牧素稱難治。令該曹不拘常格。無論文蔭武。各別口傳擇差。待下批辭朝。至於交倅。雖未知親病之何如。以渠年貌推之。決知非篤老。況交之距京。不踰一日程。此時請暇。專由占便。如渠頑蔭。腴邑然後久居。似此薄況。果難堪住乎。初欲卽其地定配。以懲他守令。而旣云有親病。姑不處分。更欲觀前頭。第令待親病少間還任。幺麼蔭倅。此時無難以去就事。要令徹聽。所爲萬萬駭然。雖於準朔之後。如無特敎。切勿陞遷事。分付銓曹。雖以卿言之。向日狀遞一交倅。今又筵遞一交倅。若此。則交倅之席。將無煖時。卿則推考。
정조 10년 · 강
釐正漕船過限之律。
정조 10년 · 목
義禁府啓言。問于校正堂上金魯鎭。則以爲。稅船之過限發船。則自有續典奪告身之律。而 先朝丁亥。因守令私物添載。晩時裝發者之現發。至有限年禁錮之受 敎定式。而同時 下敎。不敢或存或刪。果爲註錄於通編漕轉條私物添載之下。而旣有過限之本律。則條件雖各異。擬律似易眩。此後則晩時發船之守令。恐當依續典奪告身本律施行云矣。受 敎下於惠廳。未曾施行。律名比續典過重。此後無論漕船地土船。晩時裝發守令。以奪告身律照勘。恐合事宜。敎曰。丁亥年所 下傳敎。卽以私卜之添載。有此 飭敎。續典法令。亦是受 敎。當從刊册所載者施行。通編中以此釐正洗補。
정조 10년 · 강
諮議曹霖上疏。賜批。
정조 10년 · 목
疏略曰。王世子邸下禮葬已過。雖以聖心之寬抑。亦不無觸境慘怛之懷。言念及此。心膽墜裂。聞變之初。趨哭闕下。少伸微悰。而咫尺天陛。不得進慰。臣罪至此。萬殞難贖。聖度天大。順時理遣。實是 宗社臣民無彊之福。宜卽申籲。少達微衷。而螻蟻賤臣。煩瀆章疏。極知僭猥。因循至此。此又臣之罪也。禮葬時。必欲趨進墓所一哭路左矣。素患痰病。因暑復發。竟未得遂誠。罪戾之極。死有餘誅。乞命有司。鐫臣職名。勘臣負犯。批以。前後疏批及敦諭。已悉予虛佇之意。此時思想。愈切懇至。今覽爾疏。巽辭如前。悵然失圖。無以爲諭。爾其勿辭。幡然造朝。用副如渴之望。
정조 10년 · 강
以洪秀輔李祖承洪義榮爲承旨。前望也。黃昇源金峙默爲副總管。口傳也。
정조 10년 · 강
四虞祭。遣重臣攝行。初獻官吏曹判書兪彥鎬。亞獻官吏曹參判李秉模。終獻官兵曹參判趙鼎鎭。執禮副司果曺允大。大祝副司果尹光普。
정조 10년 · 강
召見戶兵判上京守令于熙政堂。
정조 10년 · 목
戶曹判書趙時俊啓言。敬差官差送與否。稟定然後。年分事目。當爲磨鍊。而近來連以道臣擧行。今年則何以爲之。敎以。依近例爲之。○兵曹判書李性源啓言。闕門開閉甚重。興元門出入時。續續開閉未安。分付兵曹。此後請依興化門東挾例。一體開閉。從之。○敎曰。秋務方殷。俵災不遠。今年分等。虛實易混。此時守令。不可一刻曠官。受由及差使員參班上京守令。與未下直守令。皆令來待。仍令不多日內下送。如有不卽還官者。狀請催促事。自政院下論諸道。○敎曰。明日魂宮奠酌禮。百官行禮置之。諸執事。以隨駕閣臣玉堂中塡差。
정조 10년 · 강
禮曹以 永禧殿　寧陵修補吉日啓。
정조 10년 · 목
該曹啓言。 永禧殿墻垣修改。閏七月二十八日辰時。 寧陵補土。八月十二日卯時爲吉云。請以此日時始役。從之。又啓言。魂宮墓所秋享祭日。更爲推擇。則八月十九日二十日俱吉云。敎以。十九日以前。各日亦爲推擇以入。
정조 10년 · 강
命都監儀軌。八月內修納。
정조 10년 · 목
承旨徐瀅修啓言。昔在壬申。因筵臣陳達。儀軌編摩。必於兩朔內訖役事定式矣。今番禮制之釐正儀文之損益。非但觀美於一時。實合爲法於後世。則雖不當草率了勘。亦不容曠久濡滯。命飭儀軌都監。使之趁限修納似好矣。敎曰。所奏是矣。八月內如不修納。當該郞廳論罪。又啓言。今番都監財力。雖甚苟艱。而仰體恤民之聖意。匠募料布。一從優厚。貢市侵漁。嚴加禁斷。毫無稱冤之端。惟是編飛乃草芚生葛等屬。自前卜定於列邑故。當時入量支用。儀軌從略載錄。所用與所錄。未必相當。而今年則自都監貿取於貢人之故。費用之數。比諸前例。自不得不過多。貢人輩以前例外不給價本。縷縷呼訢。令惠廳詳考實入。上下似好矣。敎曰。往復該廳。從便決給。俾無更訴之弊。
정조 10년 · 강
以徐龍輔爲承旨。前望也。尹行元爲楊州牧使。口傳也。
정조 10년 · 강
五虞祭。遣大臣攝行。初獻官領議政鄭存謙。亞獻官左參贊李命植。終獻官副司直徐有隣。執禮副司果鄭萬始。大祝副司果趙濟魯。
정조 10년 · 강
臨魂宮。行奠酌禮。
정조 10년 · 목
具翼善冠白圓領袍。乘輿出協陽門降輿。陞輦出敦化門。駐輦鐘街。命兵曹判書李性源。慰諭市民。以向者赴役之勞。將來支勅之事。因詢弊瘼。市民等俱以無弊對。由興化門至崇政門降輦。乘輿入資政門。御齋室。改具衰服。詣魂宮行奠酌禮。○敎曰。魂宮祭享。無論時享俗節朔望。如非親臨之時。則設饌撤饌等事。仍以宗戚之臣。分半主管爲之之意。已有筵敎。時付軍銜人。限入廟前。仍令給祿。○都承旨洪秀輔啓言。奠酌禮祭品。有違儀式。而該寺提調。拘於格例。不得請推。該郞廳請推外。無他可施之罰。何以爲之。敎以。推考。
정조 10년 · 강
召見大臣戶兵判補土堂上京畿監司于齋殿。
정조 10년 · 목
問于領議政鄭存謙曰。右相專對之任。聞有情理。難於遠離云耶。存謙曰。往役不敢辭免。而情理則果至切矣。敎曰。 右相正使之任。特爲許副。○補土堂上具善復啓言。 愍懷墓白虎邊沙汰處補缺時。都廳一人差送事命下矣。前府使崔雲羽。曾經補土都廳。請以此人差定董役。從之。又以軍器寺提調啓言。每當勅使。則雕羽預爲備待。而依近例兩西關東北道。請分定。從之。○補土堂上李文源啓言。 寧陵補土之役。今將擧行。而本 陵令金樂誠。年老病篤。勢難監董。敎曰。改差。令該曹。口傳擇差。又啓言。補土時別看役前縣監具善亨。牌將訓局敎鍊官張泳。禁衛營敎鍊官李應燁。御營廳敎鍊官王漢佐。請依前率去。從之。○兵曹判書李性源啓言。五衛將一員。來接於西所。而所帶下人。尙未磨鍊矣。書員房直各一名。入直間請姑爲加設。從之。又啓言。分兵曹分總府。只水工一名。而堂郞俱直之時。無以成樣使役云。雇立各一名。請更爲定送。從之。又啓言。集賢門外空曠處。近甚疏虞。請依舊例。訓局軍五十名入直。從之。又啓言。本曹遺儲。近甚不敷。而每當勅行。庫在丁銀輒貸去。前貸者不報。而後貸者相續。則若干銀貸。將至蕩盡而後已。今番則天銀本錢間換去外。切勿許貸。曾前地部貸去丁銀六千兩。松都貸去丁銀一千一百兩。請令刻期還報。從之。敎曰。以此出擧條分付。○京畿監司徐有防啓言。支勅之需。始自今年。設置穀物。以爲取耗支用之計。而耗條未敷之前。勢將如例以常賑穀會減矣。客使之行。非久渡江。而畿邑旣無勅需儲積之財。又乏他庫拮據之路。若待穀物賣買。則倉卒窘速。生事可慮。常平廳所在錢條中。姑先量宜取用。待穀物作錢。趁卽還報。事甚兩便矣。予問戶判。趙時俊曰。此出於姑先推移之意。則卽以支勅後會減者。預欲量宜取用也。依畿伯所奏施行。似好矣。從之。○時俊啓言。支勅諸需中。贈給銀子。每勅所用。多少雖不一。輒不下七八千兩內外。改鍊之除。又多耗縮。預爲措備然後。可免窘迫之患矣。曹儲封不動之物。如非萬不獲已。有難出用。而行用所在。則甚不足。至於西關銀子。亦不可輕易取來。嶺南倉儲銀三萬兩。工庫儲銀一萬兩中。姑先取用而擇送之意。請令備局分付。從之。
정조 10년 · 강
推承旨翰林。汰注書。
정조 10년 · 목
敎曰。仍留齋室。政院旣聞知。承史無一人待令近處。甚至注書。不得隨入於承旨登筵之時。事體所在。萬萬駭然。注書先汰後拿。諸承旨從重推考。其中擅離職次人越捧一等。上下番翰林。亦極駭然。從重推考。還宮間。承史來接月令忠義房。下鑰後。只都承旨守院。
정조 10년 · 강
戶曹以特敎減下及內下各種折價數別單啓。
정조 10년 · 목
別單。三年內供上及宣飯與素饌減下價米一萬二千四百七十八石二斗六升九合三夕內。宣惠廳米一萬三百六十九石五斗九升一合九夕。戶曹米二千一百八石十一斗七升七合四夕。三年內祭奠物種減下價米八千二百八十四石十一斗內。宣惠廳米二千九百五十四石七升一合六夕。戶曹米五千三百三十石十斗二升八合四夕。世子宮員役及魂宮墓所員役等料布衣纏減下價米二百九石十三斗一升四合內。宣惠廳米一百四十七石。戶曹米六十二石十三斗一升四合。內下粳米價二百九十三石八斗二升。宣惠廳。黃燭價米二千三百八石十一斗四升一合。黃筆價米六十五石六斗七升五合。眞墨價米十六石七斗五升。以上戶曹。魂宮都監緞細價錢四百三兩三箋八分。鍮鐵價錢二百四十三兩五箋。禮葬都監緞細價錢二千七百九十四兩八箋六分。墓所都監緞細價錢三十二兩一箋五分。地衣價錢八十兩一箋三分。以上戶曹。都以上價米二萬三千六百五十七石六升九合三夕內。宣惠廳米一萬三千七百六十三石十四斗八升三合五夕。戶曹米九千八百九十三石八升五合八夕。錢文三千五百五十四兩二分。
정조 10년 · 강
右議政金熤上箚。賜批。
정조 10년 · 목
箚略曰。魂宮晝奠。祭品失儀。致勤太常郞問備之命。臣方待罪提擧。此實臣之罪也。只據酌獻之常例。不念體段之有異。至使莫重奠享之需。品式不備。情文兩失。臣之昏謬。不啻溺職而已。伏乞亟降重勘。批以。所辭過矣。卿其安心勿辭。
정조 10년 · 강
校理李晴上疏。賜批。
정조 10년 · 목
疏略曰。臣於日前。以龜賊徒流案爻周之命還收事。猥隨諸療陳請。兪音竟靳。已不勝抑鬱。而繼伏見堂箚處置諸臺之批。有不允之命。尤不勝憂歎。處置之規。所以循公議而正朝論。況此臺臣之齊聲爭執。自是職分之當然。館僚之箚請出仕。可見公論之所在。批旨之靳允。豈所望於望明者哉。伏乞還收堂箚之批。使言路無壅而公議獲伸焉。批以。爾言似是。處分意在。
정조 10년 · 목
該曹啓言。因大丘鎭校之譏詗。李樹業旣已捉得。此獄肯綮。專係樹業之存歿。李德仁之以逃爲死。致此葛藤。直是迷劣之致。而當初未捉眞贓。勒驅之牛賊。末又欲諱失囚。變幻其死生。情狀痛駭。德仁加刑一次放送。樹業則中間逃躱。雖爲罪案。而初非竊盜之類。萬死生還。其事甚奇。其情切悲。保授各人等。請一依道臣狀請施行。敎曰。獄情之疑眩。未有甚於此獄。今幸逃躱者被捉。償死者當生。卿曹覆啓中。其事甚奇。其情切悲云者。可謂着題語。幷依回啓施行。李德仁分揀放送。大丘鎭校中捉納人。令該道各別施賞後狀聞。
정조 10년 · 강
平安監司趙㻐。以齎咨官沈樂洙狀啓馳聞狀。促上京守令還任。
정조 10년 · 목
沈樂洙狀啓。臣六月初一日辭朝。十三日到義州。與府尹李祖源。咨文査對後。十七日渡江。二十日入栅門。到鳳凰城。迎送官伊常阿與各站章京。依例護送。七月初九日到山海闕。點閱人馬。無弊前進。而入栅以後。連値霖潦。同月十八日堇到北京。十九日詣禮部呈咨文。則滿郞中圖巴祗受。皇帝自五月。行在熱河。距北京四百里。咨文。禮部卽當具奏發報。而奏本署經於諸大臣之故。同月二十四日。始爲發送云云。二十七日禮部知委。招臣至禮部。宣示皇旨。有曰。朝鮮國王恪守舊封。歲修職貢。今聞其世子喪訃。朕深爲悼惜。着加恩于例賞。祭品之外。加一倍賞給以示優恤。國王亦不必過傷。俟有子嗣。卽行奏明册封。用延國慶云云。臣卽以感恩之意。譯傳於卽中。則郞中以爲。本國似有謝恩云云。閏七月初一日。禮部奉旨。泒着勅使工部侍郞蘇凌阿爲正使。內閣學士瑞保爲副使。俱係滿人云。臣一行領宴一款。言于禮部。停免。領賞則自禮部。具奏行在。姑未回下。聞通官言。則勅使將以今月十六日或十九日發程云云。而姑未的定。領賞奏本回下後。臣一行卽爲回程計料。而回咨文未受出。發行日期。未卽預定。勅行牌文。似於不多日內出去云云故。先定小通事李東和及義州刷馬驅人巨福等。授狀啓發送。齎字咨官。例爲牒報於備邊司。元無狀啓。臣猥以侍從。奉命出疆。凡係使事。不敢轉聞。今此修啓。亦涉猥越。惶恐待罪云云。閏七月初九日封啓。○平安監司狀啓以爲。卽接義州府尹李祖源狀啓謄報。則勅使牌文。匪久當出來云。勅奇旣如是迫近。各邑整備等待之節。萬分窘急。不無生梗之慮。道內新除授江東縣監徐美修。未及赴任。寧邊府使田文顯。以進香差使員上去。成川府使金載瓚。平壤庶尹金履中。雲山郡守金鳳顯。江西縣令金履九。甑山縣令李彥植。竝受由上去。七邑守令。俱以主幷站支勅之官。此時空官。尤係罔措。請令該曹。當日內催促下送云云。二十四日封啓。○敎曰。勅行發程。似在今月念前云。兩西上京守令。皆令當日內下送。
정조 10년 · 강
命安東府城堞提堰修築及寺奴婢劃給。令廟堂稟處。
정조 10년 · 목
該府使柳義養啓言。安東最爲嶺南雄鎭。而設置城池。年久廢棄。或有基址之僅存者。或有雉堞之全頹者。臣與道臣。面議修築之計。事力甚鉅。一番經稟朝家然後。可以經紀矣。敎曰。出擧修。令廟堂稟處。又啓言。本府慘被乙未大水。邑底數百戶。盡爲漂沒。其後守臣。請得所管十五邑軍丁。築堤防水。而今至十年。每年衝破。又有汎濫之憂。增築之道。不容小緩。而事係役民。不敢擅便矣。敎曰。令廟堂。問于道伯。使之論理狀聞後稟處。又啓言。本府在孔路。使客絡續。出站繁多。而官奴婢近甚凋殘。凡干使役。分排無路。以至雇丁傭奴。民受其弊。先朝甲辰丙午。連有劃給寺奴婢之典。丙寅又有寺奴婢三十口劃給之典。而今已年久。凋殘如前。與道臣面議。則宜有變通之道云矣。敎曰。旣有前例。令廟堂。從長稟處。
정조 10년 · 강
有政。吏曹判書兪彥鎬。參判李秉模。參議金宇鎭進。
정조 10년 · 목
因冬至正使望筒。敎曰。皆是老病。以他大臣及儀賓改望以入。○以黃仁點爲冬至兼謝恩使。李性源爲館伴使。金華鎭爲遠接使。金履翼爲問禮官。趙時偉爲禮曹參判。○以李周爀爲昌城府使。口傳也。
정조 10년 · 강
召見戶惠堂館伴京畿監司檢擧提調于齋殿。
정조 10년 · 목
館伴李性源啓言。延勅時。自灣府至弘濟院。路中擧行勤慢。專責譯舌矣。齎咨官渡江後。譯官張濂。使之落留灣上。待勅行隨來之意。請預爲分付。從之。○敎曰。無揚黑團領去胷褙一款。諸臣終不領會。不但迎勅儀註爲然。而今以 先朝下敎考出者言之。以勅使之去胷褙。我國人不去胷褙。至有迎接都監堂上推考之 命。載於儀軌。今則似無疑難之端。以此意分付該曹。仍令政院。謄出此傳敎。送于遠接使處。勅使渡江後。去胷褙。據禮執論事。使之知悉。
정조 10년 · 강
命藝文提學兪彥鎬。撰進魂宮墓所朔望俗節仲朔祭祝文。
정조 10년 · 강
平安監司趙㻐。以勅使牌文馳啓。
정조 10년 · 목
狀啓以爲。卽接義州府尹李祖源本月二十四日成。貼狀啓謄報內。當日戌時量。黔同島把守軍進告內。中江越邊。大國人四名。持勅使木牌文及鳳城將馳通出來。卽令譯學趙學東。迎入宴廳。後同牌文陪持處。準授上送。勅行出來謄錄。次弟詳考則起行後。第二十六七日或二十八九日渡江出來。以此觀之。勅行渡江。似在來月初九日初十日間。牌文則閏七月初八日發送。鳳城將馳通。不過循例。依前留置事。狀啓謄報。臣迎勅次。當日離發向義州府。綠緣由馳啓。閏七月二十五日酉時封啓。○牌文前面。畵虎。前行二字。以大楷書其下。後面。禮部爲公務事。照得欽別行。此平行高二字書。差正使工部侍郞兼鑲白旗滿洲副都統蘇。副使內閣學士兼禮部侍郞瑞。正副使官銜書。姓字雙行列書。奉命依欽字極行。前往朝鮮國諭依欽字極行。祭公幹。的於閏七月十三日辰時起行。合先遣牌知會爲。特大字書。此牌仰經過府州衛所驛遞等衙門。如過牌到。卽撥後開夫馬人役。於本衙門護送。毋得臨期有誤未便。須至牌者。計別行。此平行低二字書。開諭依欽字極行。祭文一道。御間一字。仗一對。龍間一字。旗一對。欽間一字。差牌一對。肅間一字。靜牌一對。廻間一字。避牌一對。黃間一字繖一對。通別行平行。事官雙林。通間一字。事官倭昇額。通間一字。事官倭克精額。無間一字。品級通事繼文。駐箚鳳凰城。俟欽差到時隨往。 駐字至往字雙書。而欽字左行。高二字書。委間一字。署無品級通事寶德。駐箚鳳凰城。俟欽差到時隨往。駐字至往字雙書如右。右別行比平行低二字書。牌仰經過府州衛所驛遞等官準此。乾別行平行。隆五十一年閏七月初八日部別行平行特大字。行。與上行初八二字相當。而初八二字及行字。幷以朱墨草書。
정조 10년 · 강
遞開城留守尹塾。以李命植代之。廟薦也。
정조 10년 · 목
塾支勅凡節。有難擧行云故。許遞。
정조 10년 · 강
行卒哭祭。亞獻官領議政鄭存謙。終獻官右議政金燿。贊禮禮曹判書尹蓍東。執禮司僕正申耆。大祝副司果趙弘鎭。
정조 10년 · 목
丑時行祭如儀。○禮曹判書尹蓍東啓言。魂宮虞祭卒哭及練祥禫設饌圖式。補編儀註。皆無匙楪陳設之文。而今聞丙申三年內。皆用匙楪。且魂宮各祭。與 廟殿宮祀享。事面差異。又在三年內。則依丙申儀註。仍用匙楪。似合情文。從之。
정조 10년 · 목
具翼善冠白袍。乘輿出資政門。至崇政門降輿。乘輦由興化門出。由敦化門入。至協陽門降輦。乘輿還內。
정조 10년 · 강
命勅行時問安禮單。先使譯官。齎付安州牧。
정조 10년 · 목
敎曰。安州問安中使。相機從當下送。禮單則今日西下譯官中堂上一人招致。使之齎去付安州牧。以待中使下去後逢授事。卽爲分付戶曹。○敎曰。三道差使員及各差備守令。使之別書報來後。自都監書人。○禮曹啓言。取考前後儀軌。則乙酉辛酉己酉丁丑等年。弔祭勅出來時。只行致祭。而無致弔之節矣。請今亦依此磨鍊。此意下諭于儐臣。使之停當馳啓。從之。又啓言。遠接使問禮官。旣已出去。勅使處所給儀註及遠接使齎去事目。別定禁軍騎撥。罔夜馳傳于遠接使及問禮官所到處之意。請分付。從之。
정조 10년 · 강
遞兵曹判書李性源。以李命植代之。
정조 10년 · 목
敎曰。聞有實恙。今日不得隨駕。且帶館伴事務。亦自相妨。兵曹判書李性源許遞。前望單子入之。待下批牌招。傳授命召。先隨駕後謝恩。
정조 10년 · 강
遞知義禁金尙集。以黃昇源代之。
정조 10년 · 목
敎曰。議讞與詞訟。職務相妨。知義禁金尙集許遞。前望單子入之。待下批牌招察任。
정조 10년 · 목
箚略曰。日月如流。卒哭奄過。臣民痛廓。益復如新。臣關隔之症猝發。隨駕之列。陪祭之班。俱未進參。情禮都缺。伏乞亟降威罰。批以。愼節極庸慮念。卿其安心勿辭。加意愼攝。
정조 10년 · 강
訓鍊大將具善復上疏。賜批。
정조 10년 · 목
疏略曰。伏見禮曹回啓。則因校理李晴所懷。以 永祐園主峯後。川路遷改處。禮堂與補土堂上。率相地官看審後。擧行事有命矣。臣當同進奉審。而第伏念此事。至重且大。宜極詳愼。夫水道之流滙。實是地勢之所使然。遠近便宜。從遷利害。有非一二人意見所可臆斷。臣愚則以爲。廣求精術。先卜便否。博詢廟堂。僉議純同然後擧行。恐合重事體之道。仍念臣通籍已五十年。登壇亦三十年矣。曾蔑涓埃可以稱塞。比年以來。動遭彈劾。備極危怖。素患奇疾。已成癃痼。目就危惡。實是臣命卒之期。伏乞特鮮重任。以尋生路。批以。雖有玉堂筵奏。事體至重。令該曹。問于大臣。稟處後擧行。元戎重任。卽卿自效之地。勿辭行公。
정조 10년 · 강
副修撰李鼎德疏陳母病乞遞。賜例批。
정조 10년 · 강
以尹蓍東爲開城留守。廟薦也。李在簡爲禮曹判書。鄭枋爲副總管。前望也。
정조 10년 · 강
戶禮曹以遠接使齎去事目及別人情單子啓。
정조 10년 · 목
禮曹事目。勅使一行檢察之道。專在遠接使。而奉命事體。比他尤爲自別。支站守令之不勤擧行者。譯官通事之慢不從令者。固當依法勘斷。而至於館宇之葺理。供帳之措備。亦令悉遵前規。無侈無儉。沿路護行之節。各處防禁之方。別加申飭。務從齊正。凡於接待之際。以示整肅之意。一凡公事。皆答以啓稟。若其緊關節目。以尤不敢自下擅便對答。一。 遠接使以下迎餞慰使問禮官。各道觀察使以下迎勅時。無紋黑團領去胷褙鳥紗帽黑角帶。見官禮時。白布團領鳥紗帽黑角帶擧行。而各務差使員及譯官。亦用此例。一。遠接使迎餞慰使依前例郊迎。勅書到則肅拜。守令以下。迎勅于郊外。一。州官等迎謁及盤果時。必令奔趨進止。各差備人亦皆拱手。毋或少有慢忽。以示敬謹之意。一。勅使衣靴體制及長短大小廣狹尺度。密令詳知。預先馳啓。一。驛館懸板。前度勅使所製外。悉令撤去。壁柱所揭。亦令削去。而忌諱文字。或混於休紙。或藏於衣袖。至有掛眼現露之弊。則生事必大。預令檢束。毋或有犯。一。勅使渡江後。行止言動。例皆狀聞。而近來撥路及傳語軍。率多稽滯。而營邑全不致察。每有後時之患。今番另加嚴飭。隨事星火馳啓。一。站上支供之屬。路傍觀光之類。各別操切。俾無雜畓之弊。而女人則一切禁斷。錢貨及他物之屬於禁條者。另加周察。隨行驛子及館內使喚。或有付身現捉之事。則不但當者之依律重勘。差備官長。亦難免抵罪。以此嚴飭。一。房守通引。必擇其貌精性醇者。淨其衣服。飭其行止。使之不離傍側。聽令使喚。極其恭謹。而前排及各差備服色。務從鮮明。軍馬行伍。亦令整薺。一。一路各官官吏及察訪等。支待迎逢諸事。如有怠忽。依前例。勿論功臣囚禁。啓聞罷黜。堂上官則取稟施行。守令之棍罰懲礪。旣有古例。今番飭敎。又爲截嚴。沿邑擧行。若有違越。則遵奉聖旨。毋或饒貸。一。勅使所騎馬。必擇體大健實善步者。預爲看品。而或有不合之弊。則當該察訪。爲先論勘。一。勅使入接房闥之內。燒芙蓉香。衾枕褥席之間。實草香。依前例量宜齎去。一。遞馬所盤果罷後。驛卒與雜人。一。時攔入。每致紛拏。一切痛禁。一。雀舌茶入量。取用於義盈庫。而問疾官一員。書寫一人。茶匠一名。照例帶去。銀器直使令等各色。竝爲除減。一印信文書雀舌茶載持馬。令兵曹題給。而頭目贈給雜物。已自西關備待載馬除減。一問禮官齎去儀註。令承文院繕寫。結裹雜物。亦令該司進排。一。奉使印信。依例齎去。○戶曹別人情單子。紅綿紬五疋。 綠綿紬五疋。藍綿紬五疋。白綿紬十五疋。白木綿七疋。紅木綿七疋。藍木綿七疋。厚白紙三十卷。黃毛筆十枝。油煤墨二十笏。細折南草三十斤。長烟竹十箇。小烟竹三十箇。環刀二柄。錫粧刀十柄。靑鞘刀二十柄。水獺皮三張。靑黍皮五張。 四油芚五番。以上平安道封進。雀舌二斗。天地茶二斗代。雀舌二斗。以上本曹封進。
정조 10년 · 강
定勅行時茶禮饌品。
정조 10년 · 목
司饔提調李在簡啓言。今此勅行。旣無宴享。只有茶禮。而茶禮饌品爲九器。甲辰年別茶禮。加數磨鍊。爲二十一器。今當依甲辰年例擧行乎。敎以。以九器爲之可也。又啓言。勅使茶禮時。元無頭目饋茶之例。而甲辰別茶禮時。因特敎擧行。今番茶禮。旣用甲辰之例。則頭目饋茶。亦當一體擧行乎。從之。
정조 10년 · 강
命補土堂上。看審 愍懷墓沙汰處。
정조 10년 · 목
禮曹啓言。 愍懷墓沙汰處。 寧陵補土時。一體擧行事下敎矣。 寧陵補土。以八月十二日啓下。愍懷墓修改。當於同日卯時擧行。而本曹堂郞各一員進去看檢。堂上則仍留。與繕工監監役官。限畢役照檢事。請分付。敎曰。本曹堂郞監役官勿爲進去。旣有筵敎。補土堂上一員。當日進去看審復命。別定武臣都廳一員。使之先爲始役。監役以兼監役擧行。
정조 10년 · 강
重推諸道方伯。嚴飭守令査檢災實。
정조 10년 · 목
敎曰。今年年事。雖未出場。參以農形狀本。畓穀則早移已蟲損。而晩移亦難保其食實。見今秋序已深。霜令不遠。來頭登歉。自可領略。豈或以田穀之稍勝。視作無慮之樂歲。按例檢田。按例催科。不念息肩之方也。大氐方伯坐鎭一道。不必預先撓樣。反致民邑之浮動。而今則分等在卽。豈可一向諱災。使朝家認以今年爲豐歲乎。況今支勅當前。有司念未及於民事。而道伯之泄泄又如此。嶺伯外兩南嶺東京畿監司。竝從重推考。俾各嚴飭守宰。躬審田野。逐坪査檢。無使一民有白徵之弊。自今至來春耕作之前。無非朝家宵旰憧憧之時。無論繡衣宣傳官備邊郞。另當頻遣。以考守令之勤慢。使各夙宵不懈。莫于罪科。克盡分憂之責事。各該道臣。另加面飭關飭。期有實效。然猶不勤。責在道伯。竝以此意。令廟堂。措辭行會。
정조 10년 · 강
平安監司趙㻐。以回咨入送馳聞。
정조 10년 · 목
該監司狀啓。卽接義州府尹李祖源狀啓。則勅使派出事回咨文一道。禁軍劉漢文齎奉。二十二日戌時下來。依例査對。無差誤處。以汛撥飛傳之意成馳通。竝與回咨文。授訓導方世弘。星火入送鳳城。勅使消息詳細探來之意。亦爲申飭云云。二十三日封啓。
정조 10년 · 강
命平壤開城迎慰使。以道內守令借銜擧行。
정조 10년 · 목
敎曰。以今三道民邑之力。凡係除弊之擧。不可不留意。平壤開城府迎慰使。例以假承旨及實承旨差送。外此黃州等諸邑。皆以道內守令。借銜擧行。今番則竝與平壤開城府。皆以道內守令中。借銜擧行。若此。則支供等節。無可論。此意令館伴。卽爲行會三道監司處。因此而有定式者。雖曰守令。旣借承旨之銜。又借亞卿之銜。而自京司元無知委之事者。殊甚無義。此後承旨假銜守令。亞卿假銜守令。自政院吏曹。具實預差啓下。成送有旨于該道監司事。分付。
정조 10년 · 강
申飭勅行時雜人喧聒。
정조 10년 · 목
敎曰。紀綱之解紐日甚一日。今番勅行。禁喧禁雜人等節。難保其一如前勅。甲辰勅姑無論。雖以丙申丁酉勅言之。日前聞曾經道伯言。勅使至以何無民人問之云爾。則我國之嚴束。可以推知。今行萬一有一毫泛忽之弊。館中有喧聒。境內有雜人則差使員及護送大將。奚足勘罪。各該地方監司。隨現拿問嚴處。令館伴措辭行會。以甲辰年言之。上來下去之除。擧行之不勤。未有甚於松都。今若襲謬。更或貽羞。烏在其另擇差遣之。意除尋常惕念禁戢之意。亦令嚴飭開留處。
정조 10년 · 강
命三道監司。沿路供億。務從省減。
정조 10년 · 목
敎曰。弘濟院問安使。自有可據之例。無論大臣承旨。皆自持飯事。預爲知委。仍以此意。分付畿營。俾勿等待。今番沿路供億之弊。飭敎不啻丁寧。若自道伯爲先省減。則護行大將以下。不期戢而自戢。仍令館伴。行會三道監司處。
정조 10년 · 강
命七夕製。明日設行。
정조 10년 · 목
敎曰。七夕製尙未設行。今月內爲之之意。已有筵敎。待開門。弘文提學牌招。通方外。
정조 10년 · 강
命銓曹。以鄭枋陞擬都總管。
정조 10년 · 목
敎曰。今聞副總管鄭枋。今年洽滿八十。而向來老職加資時。以歲初例陞之故。不爲抄啓云。然則與重臣金用謙事。有異同之嘆。雖非是也。都總管一窠。適又有之。況登科殆近四十年。筋力無異强壯人。所見足可在京供職。由前由後。合有陞用之擧。副總管鄭枋。都總管窠陞品。令該曹口傳擬入。待正二品實職。卽爲擬望。
정조 10년 · 강
以金魯鎭爲判義禁。鄭好仁爲知義禁。魚錫定爲同義禁。蔡弘履爲大司憲。兪彥修爲執義。池應龍柳匡國爲掌令。金孝眞朴宗正爲持平。徐有成爲大司諫。李身晦爲司諫。申蓍[耆:I-PERSON]爲獻納。沈能翼韓鼎運爲正言。竝前望也。
정조 10년 · 목
以金魯鎭爲左參贊。
정조 10년 · 목
刑曹啓言。擊錚人遂安良女蘇召史所供內。家夫李甲得。以遐方士族。因叛奴㐏奉之誣告。方入於祥原金少今同殺獄。請査問雪冤云矣。敎曰。律文中有曰。奴告主者絞。誠如蘇女之供。原獄成案。因㐏奉之發狀而發告。則設令甲得。有手剌足踢之眞贜。眞贓自眞贜。律文自律文。當先正㐏奉告主之罪。次斷甲得殺越之案。況殺獄執定。看證爲重所謂爲甲得立幟作證之人。果如是夥然。則此亦爲起疑之端。㐏奉告主一款。爲先詳査。元獄案一體行査狀聞事分付。待回下。自本曹論理稟處。
정조 10년 · 목
該府啓言。時囚兪彥銻李端會。殺獄干犯尙未捕捉罪。竝杖一百收贖。端會功議減等。金爔老職加資疊授罪。杖八十收贖。
정조 10년 · 강
檢閱李崑秀疏陳父病徑出。踏啓字。
정조 10년 · 강
副提學閔鍾顯。校理李勉兢李晴。副校理李尙度趙雲紀。修撰洪聖淵李庚運。副修撰金履鏞等聯箚。不允。
정조 10년 · 목
箚略曰。伏見傳敎下者。以成命之不卽擧行。有金吾堂上遞差之命。噫。龜賊之罪。死有難貸。而徒流案爻周之命。遽下於物故之日。承宣之無難奉行。專乖嚴防之意。金吾之屢日覆難。正得擧職之體。而承宣則雍容而許副。金吾則譴責而迫遞。竊恐若此不已。在下之人。惟知承順之爲忠。不識爭執之爲義。伏願亟寢金吾堂上遞差之命。還收日昨夜下傳敎焉。
정조 10년 · 강
領議政鄭存謙。左議政李福源。右議政金熤。領敦寧洪樂性聯箚。賜批。
정조 10년 · 목
箚略曰。近以李東馨請討事。或箚或奏。屢溷天聽。此豈得已而不已哉。臣等初不能闡義理於旣往。杜亂崩於方來。致令師翰餘黨。敢肆跳踉。莫非臣等之罪也。噫嘻。痛矣。師翰之爲劇逆。所由來久矣。當聖上毓德春宮之日。此輩締結凶孼。交通妖宦。陰圖他日之威福。欲肆不逞之胸臆。探伺恐動。千百其端。而及知睿學高明。聖心草越。赫然如日月之不可干。凝然如山嶽之不可撼。則自覺其情節莫售。罪惡難容。乃反逞其恚毒。肆其凶悍。仰天而詬。向日而罵。凶唇逆舌。靡有紀極。倍簁於雲海。前茅於老顯。此實有天地有生民以來。所未聞之劇逆凶賊。雖在百世之遠。苟得均畀之衷者。亦必欲同仇齊憤。千誅而萬戮。何況爲今日臣民者。孰不胆裂心折。而惟彼一種凶邪之徒。謂以歲月之稍移。敢生跼躅之宿計。而李東馨之疏出矣。以渠漏網之蹤。不思革面之道。揣摩嘗試。投進一疏。外托論人。陰售舊習。一篇之內。本旨莫掩。數句之間。凶腸盡露。豈意聖明在上。象魏高懸。而前者已磔。後者復踵哉。蓋時移事過。則堤防漸弛。以至凶醜之徒。乃敢挻身露面。自納其眞贜。今若不嚴加究覈。亟行懲討。則不知幾箇東馨。伏在何地。此臣等之所大懼也。向以曉告之意。至有責免之敎。豈不仰聖意之攸在。而見今世道乖裂。人心陷溺。非可以臣等之區區言語。牖迷而杜漸也。伏乞亟加嚴覈。永絕禍源。批以。止此當耳。世亦庶幾曉然知予本意矣。
정조 10년 · 강
遣承旨。馳詣 宗廟　景慕宮。奉審摘奸。
정조 10년 · 목
領議政鄭存謙啓言。頃因前掌令李師曾上疏。高原間烽移設便否。令帥臣往復道臣狀聞之意發關矣。卽見南兵使李漢豊狀啓。則以爲。高原郡新設鳳儀峴烽燧。基地未免低下。傍有大路。亦似淺露。而此烽之外。俱是大野。無一峯巒。實無可合移設處。故庚寅朝家別遣武臣。看審形便後。有此間設。而雖以地形之差低。大路之在傍爲欠。洪原南。山烽。永興城隍烽。德源素達山烽。安邊巳洞烽。俱在路傍。其所高低。較諸此烽。亦無異同。獨於此有難遽議變通。依前仍置事。請令廟堂。稟旨分付矣。烽臺設置。不宜數數移改。道帥臣仍舊之請得宜。諸依前仍置。從之。又啓言。以 永祐園主峯後水道疏瀹事。有問于大臣稟處之命矣。水道移遷。事係莫重。且水道遠近利害。非通於堪輿術者。難以的知其便否。先令禮堂及補土堂上。率相地官。同爲看審後。更爲稟處。恐合事宜。從之。又啓言。以寧越胎室加封。待秋擧行事下敎矣。禮曹知委該道。石物亦令措備。今則只當擇日。依例擧行矣。敎曰。今年則非其時也。待明秋擧行。又啓言。今番諸道方伯。不爲出待境上事。有査問草記之命矣。嶺南北關。以路遠。報狀姑不來到。而其餘諸道皆以爲。禮葬時出待境上。旣無前例。且無該曹知委。故不敢擅移云。而經宿擧動時。如無勿爲出待之知委。則出待境上例也。而癈闕應行之例。烏得無罪。竝施譴罷之典宜矣。右議政金熤曰。禮葬時。道臣之出待境上。雖曰無戊申壬申已例。而動駕之出城經宿。諸道臣之境上待候。自是法例。何待備局知委。而始乃出待耶。諉之於無知委。而不爲出待者。不可無警責之典矣。敎曰。今番諸道擧行之眩亂。事勢無足爲怪。而體統所在。不可仍置。然錦伯北伯。旣有私自往復。則與全然無變動有異。其外諸道。見今勅行當前。秋務方殷。此時遞易。在所當念。錦伯北伯。從重推考。其餘諸道監司。一倂越俸一等。○敎曰。見今秋事。行將出場。道臣行部。不容愆期。況今年檢田之擧。尤當致詳。如以査事之未了。不卽出巡。令廟堂。申飭發巡。今則處分已下。尤無可引之端。此意一體分付。○左議政李福源啓言。 列聖誌狀。今方編輯。 譜略亦宜從近修補。此則自該寺。似當稟旨擧行。而適因言端。敢此仰達。敎曰。今番則勿設廳。只改張。旣不設廳。大提學亦不必差出。跋文置之。又啓言。文孝世子私親本家贈職。法典旣係應行。 譜略且方修改。請令該曺卽爲擧行。從之。又啓言。沁都 實錄。曾有待秋涼考出之命矣。從近擧行之意。請分付。從之。○判義禁金魯鎭啓言。頃因本府草記。有大典通編漕轉條中。私穀添載之下。晩時裝發者。守令禁錮律。釐正洗補之命矣。凡有稅穀私運。自原典通稱漕轉。而續典中。發船過限者。奪告身。卽指地土船賃船也。至於新設漕倉以後。則守令趁期領納。差員同時領運。自有裝發之限。初無愆期之慮。而 先朝丁亥受 敎。偶因一沿邑漕船之添載私卜。有此限年禁錮之定式。然伊後未曾奉行者。蓋以漕倉事目至嚴。趁期裝發。更無犯科之類故耳。今不當以他船之晩發。不用本律。混用於漕船過限律矣。此後禁錮之律。只用於漕船之添載與晩發者。而其餘他稅船之過限者。依前用奪告身本律。則雖不洗補。可無牴牾疑眩之弊。而但雖是漕船。十年禁錮。律名似過重。以限年禁錮釐改似好。往復總裁大臣。而敢此仰達矣。從之。又啓言。稅船晩發者。旣用續典奪告身本律。則其前禁錮守令。輕重懸殊。未免斑駁。天安前郡守沈禧。藍浦前縣監洪尙德。亦當依李宅永金思義之例施行。從之。○刑曺判書徐浩修啓言。海美縣定配罪人韓聖養。前任慶州營將時。因李德仁李樹業等獄事。以樹業賊名脫空之後。還付鎭卒。致此沒把捉之疑端。乙巳二月。徒二年定配矣。到今樹業生還。德仁白放。而聖養之尙在謫籍。恐涉斑駁矣。敎曰。特爲放送。罪名蕩滌。○禮曹判書李在簡啓言。勅行茶禮時。御床所用。依己酉年例。以黑漆床卓。靑色揮巾進排之意。請分付。各該司。從之。又啓言。甲辰年迎勅時。由崇禮門還宮。而六曹堂郞各一員隨駕矣。今亦依此磨鍊乎。從之。○在簡以司饔提調啓言。勅使茶禮時。頭目饋茶之意。日前纔已定奪矣。迎恩門別酒肴。當依例擧行。而甲辰年別茶禮時。頭目饋茶。其時館伴徐有隣。以旣自都監擧行。廚院不必疊設。此後非特敎。廚院勿爲擧行之意。有所陳達。今番則何以爲之乎。敎曰。依甲辰年例爲之。○御營大將李柱國啓言。慶熙宮動駕時外。各營入直隨駕屛門把守。延和門入直軍定送。而日後則兩營輪回擧行事命下矣。延和門入直軍隨駕。則屛門把守。請以本營北二營入直軍擧行。從之。○禁衛大將徐有大啓言。墓所捷徑。雜人往來。令字內營門禁斷事。旣承傳敎。已爲定送將校嚴禁。而請臣亦間間往飭。從之。敎曰。係是本營字內。往來時仍佣。只言送于政院。○承旨徐瀅修啓言。今日七夕製設行事命下矣。館堂一人。當爲進參。而知館事未差。同知館事李性源。大司成趙尙鎭。俱有實病。同知館事徐有隣。以弘文提學進去。何以爲之乎。敎曰。有實病人。竝許遞。今日政差出。待下批牌招。先進去後謝恩。○校理李晴啓言。見今合辭至重。大論方張。而兩司諸臣。無難違牌。以至今日次對。無一人登筵者。請衆所共知情勢外。昨今違牌兩司諸臣。倂施譴罷之典。敎曰。豈或規避而然。不允。○敎曰。玉堂筵奏。雖已靳允。勢難强令察任。當該臺臣竝許遞。○兵曹判書李命植啓言。以禮曺 太廟展謁時。侍衛服色收議批旨內。以靑天翼磨鍊事命下矣。笠則黑布笠猪毛笠。笠飾存否俱無擧論之事。何以爲之乎。存謙曰。曾因兵曹草記。侍衛服色問議事命下故。臣以一依戊申前。例去笠飾。旣去虎鬚之後。御前出入。不敢懸玉鷺之意。陳達蒙允。至出朝報矣。向來擧動時。扈衛諸將臣虎鬚笠飾及玉鷺。竝不祛之云。出擧條知委之事。如是違式請其時扈衛諸大將竝推考。從之。命植曰。然則以黑布笠祛笠飾爲定乎。從之。
정조 10년 · 강
設七夕製于泮宮。
정조 10년 · 목
御題。以閏月定四時成歲賦。命都承旨。持此書題。與弘文提學。偕往泮宮。試取以來。○敎曰。今聞同知館事言。今日泮試。入場多士。率皆引義。以向來疏頭之停擧。疏錄中諸人。多不肯赴試。齋儒則全然不赴。方外亦多自場外出去云。諸生之處義。雖甚過中。似此推讓之習。可奬不可抑。旣聞之後。豈無闊狹之擧。況今成事已過。向來處分諸儒。更不必留在罪籍。停擧儒生幷蕩條。仍令大司成。以此傳敎宣諭齋儒。來頭到記。俾勿如前處義。○入侍科次于誠正閣。弘文提學徐有隣。藝文提學兪彥鎬。同參考試。取三中幼學沈繼之等六人。○敎曰。七夕製居首幼學沈繼之。直赴會試。之次進士李太源。幼學李儒英。生員洪大協。幼學李衡來。各給二分。次上生員洪聖肇。紙筆墨考例施賞。令政院捧傳旨。又敎曰。入格儒生。明日來待。
정조 10년 · 강
命儀曹。展拜 景慕宮服色。更爲磨鍊。
정조 10년 · 목
該曹以 景慕宮展拜節目啓。敎曰。 宮儀亞於廟禮。雖不敢以視事之布袍行禮。此與春秋展謁及 享事時具冕服有異。且考前例。袞袍之借吉。無可據之禮。 本宮展拜。除非服冕之時。則乃以黑圓領袍行禮。節目更爲磨鍊以入。
정조 10년 · 강
同敦寧金峙默上疏辭職。賜例批。
정조 10년 · 강
持平朴宗正上疏。賜批。
정조 10년 · 목
疏略曰。今日之禍變。醫官之罪也。貫盈之罪。已著於斷乳。希覬之心。又綻於諱疾。伏乞李廷楫等三醫。設鞫正法。以塞一國之望。治逆之緩忽。莫甚於近。而徒流案爻周之命。又何爲於龜賊耶。天討未加。鬼誅先及。刑政之乖謬。已無可言。而殿下視若尋常之罪逆。反加疏滌之恩例。若此不已。亂賊無懼。惟願亟寢前命。申明罪籍。批以。悉諭諸批矣。
정조 10년 · 강
召見補土堂上具善復。惠廳堂上徐有隣于誠正閣。
정조 10년 · 목
善復啓言。 寧陵補土時。有相地官然後。看審其取土方。相地官一人。請臨時騎驛定送。從之。又啓言。 愍懷墓補土時。烟軍使役事。曾有所達矣。今已擇日。請分付畿營。使之預先知委。從之。○有隣啓言。日前筵中。有 寧陵　愍懷墓補土物力。戶惠廳相議擧行之命。而姑未及定奪矣。目今度支事勢。不可不念。抹木器械等各種之儲置米會減者。已自本廳專當。不必較挈。而其外錢條。請量其所入。戶惠廳分半擧行。從之。
정조 10년 · 강
以洪義榮爲承旨。前望也。
정조 10년 · 목
以閔鍾顯爲大司成。李命植爲同成均。鄭枋爲工曹判書。
정조 10년 · 강
親臨梓室加漆。行朝上食。
정조 10년 · 목
寅時。加漆五十度。終度也。百官進參如儀。○都監都提調洪樂性啓言。頃因下敎。贈玉贈帛奉詣時。同盛於柩衣銘旌函之意。有所定奪矣。考見補編。則贈玉贈帛。各盛一函。奉安於退壙哀册之南。且服玩明器柩衣銘旌所奉彩轝。足容贈玉贈帛之各函云。䁬玉贈帛。自奉詣時各盛一函。同奉一轝之意。請更爲今付。從之。
정조 10년 · 목
長生殿都提調鄭存謙啓言。辰時外梓室。無事到墓所。奉安于壙上。解結裹後。詳細奉審。則內外漆色。少無傷處。巳時下壙後。橫臺板排設。仍築三面旁灰。○敎曰。外梓室今已下壙。自今日至靷日。郞廳守直。雜人嚴禁等事。各別嚴飭。雖本都監所屬。隧道內出入人。另定擧行。餘則無得相混。二堂上時兼將任。每夜別定解事將校。無時摘奸。以考勤慢事。卽令宣傳官。下諭於墓所都監。○敎曰。今聞該都監郎廳言。近來禁雜人之不實。專由捕校之不謹云。申飭之下。焉敢如是。左右捕將爲先從重推考。○轝士廳啓言。梓室陪進時。輿士軍人等。別無大段中暑致傷云。敎曰。別無大段中暑爲言。若干中暑之人。果有之乎。草記措語太曚矓。今日已若是不齊。正日之紛雜可知。況中暑人名數。掩置不奏。尤極駭然。令兵曹査問草記。大將從重推考。○兵曹啓言。査問于轝士廳。則無一人中暑致傷云。敎曰。雖無傷暑之人。旣有紛聒之事。申飭之下。該大將擧行。矇矓已如此。習儀日正日。將何以整肅。今番簽丁。初無勞費心力者。又於尋常入把之事。如是忙亂。事甚駭然。欲觀習儀日勤慢。姑不更勘。卿以此意。各別嚴飭。俾勿犯科。○長生殿外梓室結裹所入燒火別單。輪臺板一。坐板一。白紬襦袱一件。白木綿甲袱一件。紅氊十五浮。 油芚四浮。 楮注紙柩衣一件。熟麻三甲所大索十艮衣。 白布甲所三艮衣。小索三艮衣。橽皮索二十艮衣。前排布揮帳二浮。草席九張。捧持卽竹四介。○禮葬都監。外梓室轝物件燒火別單。上粧蓋兒。雨備具。流蘓揮帳。雨備具。大帶燭籠四。長杠二。橫杠十五。馬木四。擔乼七。前後引乼四。雜物載持車子二。 引乼具。
정조 10년 · 강
召見戶曹判書于重熙堂。
정조 10년 · 목
戶曹判書趙時俊啓言。今番祭需價。當以錢木參半磨鍊。而本曹木儲不足。貢人以三年祭需價。皆願都受。而木邊變通甚難。向來區劃關西木。待大臣草記。限二百同移用何如。敎曰。事甚便好。依此爲之。又啓言。慶熙宮宮墻外。各營軍兵入直處看審。則武德門[外:I-BUILDING]入接處。柱欀瓦石。猶存其半。當自臣曺修葺。而至於崇義門外入接處。無片瓦片材。此無他。隨毀隨葺。必在地部故。該軍門雖處於字內。初不檢飭。任其偸去之致也。且城廊與入接處相隣。而城廊則堅完無毀劃。入接處則但餘基址。實由於彼此修改之各異而然矣。來頭葺繕。自臣曹爲之。而今番重建之役。付之該軍門然後。字內營舍禁護之節。似勝於前矣。敎曰。旣無片瓦片材。則卿言亦有理。依所奏擧行。
정조 10년 · 강
酌定動駕時侍衛及儀仗軍兵。
정조 10년 · 목
敎曰。十九日動駕時。堂上侍衛。兵曹摠府各一員。五衛將二員。堂下侍衛。兵曹摠府各二員。武兼八員磨鍊。儀仗副駕轎仗馬有廳軍椎牌軍別破陣等。竝除之。○敎曰。今番墓所擧動時。掖隸等衣次。當考例報該曹。而尙不一言來稟。亦無先啓手本。當該司謁從重推考。衣次令戶曹。以該監所在正布各一疋擇給。因此思之。向聞都監堂上言。各司員役等。派定句管云。此與各都監分差有異。在渠輩爲無前之役。旣聞之後。宜有軫念之擧。過葬後員役書啓。一體書入事。分付魂宮都監。
정조 10년 · 강
以李亨元爲承旨。金宇鎭爲吏曹參議。 前望也。
정조 10년 · 목
以徐浩修爲刑曹判書。沈豊之爲禮曹參判。鄭一祥爲判義禁。
정조 10년 · 목
禮曹啓言。王世子神主。發靷前期三日造成。權安吉時。以閏七月十六日辰時推擇。敎曰。十八日陪進後。不必權安幄次。直爲入奉靈座。節目改磨鍊以入。
정조 10년 · 강
墓所都監。以築灰畢役啓。
정조 10년 · 목
該都監啓言。午時壙中三面旁灰畢築後。橫臺板上面築灰。仍爲始役。申時壙中天灰。限金井畢築。金井機仍爲撤去後。覆釜形始役。
정조 10년 · 강
司僕寺。以世子發靷時各差備入把馬數別單啓。
정조 10년 · 목
別單。坐馬二匹。印馬一匹。仗馬二匹。 以上內寺馬。靑繡鞍馬六匹。紫繡鞍馬六匹。烏杖差備所騎馬十四匹。上馬隊四匹。陪衛哭宮人所騎馬十四匹。行帷帳差備內官二員騎馬二匹。魂帛侍衛司鑰二員騎馬二匹。 都薛里三員騎馬三匹。進止長番內官二員騎馬二匹。進止差備內官四員騎馬四匹。
정조 10년 · 목
該府啓言。時囚洪尙德。漕船過限裝發罪。禁錮十年。李錫觀。還穀逋欠罪。依前勘同罪他囚例。杖一百。以公罪收贖。功減一等。
정조 10년 · 강
京畿監司徐有防進香于殯宮。 進香官監司徐有防。大祝副司果徐有鍊。執事刑曹佐郞尹美基。掌樂主簿朴知源。平巿主簿李泰懋。司饔直長洪景憲。
정조 10년 · 강
召見魂宮都監墓所都監堂郞于殯宮。